**Zapisnik**

1. konstituirajuće sjednice Muzejskog vijeća TM

održane dana 28. siječnja 2016. godine s početkom u 13 sati

u prostorijama Tiflološkog muzeja

Sjednici su nazočni članovi Muzejskog vijeća:

Sanja Frajtag, prof., ravnateljica Hrvatske knjižnice za slijepe

Vojin Perić, ravnatelj Dramskog kazališta slijepih i slabovidnih „Novi život“

Markita Franulić, ravnateljica Tehničkog muzeja

Nevenka Ćosić, prof., viši kustos, Tiflološki muzej

Nina Sivec, dipl. def., viši kustos, Tiflološki muzej

i

Željka Bosnar Salihagić, ravnateljica Tiflološkog muzeja

Željka Bosnar Salihagić, ravnateljica TM, pozdravlja prisutne i otvara sjednicu te moli članove Muzejskog vijeća da izaberu predsjednika, zamjenika i zapisničara Muzejskog vijeća iz svojih redova. Markita Franulić predlaže da ona ne bude izabrana jer je nova članica vijeća. Ravnateljica napominje kako je u prošlim mandatima predsjednica bila Sanja Frajtag što se zbog potpisivanja pokazalo vrlo praktično jer je Hrvatska knjižnica za slijepe kojom ravna S. Frajtag u istom ulazu gdje i Tiflološki muzej. Vojin Perić predlaže da ponovno bude predsjednica S. Frajtag đto jednoglasno prihvaćaju svi članovi vijeća.

Sanja Frajtag prihvaća mjesto predsjednice Muzejskog vijeća te preuzima vođenje sjednice i predlaže sljedeći

DNEVNI RED

1. Konstituiranje Muzejskog vijeća – izbor predsjednika, zamjenika predsjednika i zapisničara Muzejskog vijeća
2. Usvajanje zapisnika 14. sjednice Upravnog vijeća TM
3. Usvajanje financijskih izvješća za 2015. g.
4. Usvajanje Izvješća o izvršenju programa rada Muzeja za 2015. g.
5. Prijedlog izmjena i dopuna Statuta i Pravilnika o unutarnjem ustrojstvu i načinu rada Tiflološkog muzeja
6. Razno

Ad.1. Nakon izbora predsjednice, članovi MV predlažu kandidate za zamjenika predsjednice i zapisničara. Za zamjenika predlažu Vojina Perića, a za zapisničarku Ninu Sivec te se prijedlozi jednoglasno usvajaju.

Ad.2. Članovi Muzejskog vijeća prihvaćaju zapisnik 14. sjednice Upravnog vijeća TM. Markita Franulić napominje kako uz materijale za Sjednicu nije dostavljen novi Strateški plan TM te moli da se isti dostavi. Ravnateljica odmah uručuje M. Franulić Strateški plan.

Ad.3. Voditelj računovodstvenog odjeljka, Vladimir Tremac, se na poziv pridružuje sjednici Muzejskog vijeća i iznosi Izvješće o financijskom poslovanju za 2015. g. te navodi kako je izvršen popis imovine, obveza i potraživanja TM za 2015. godinu. Utvrđen je višak osnovnih sredstava u odnosu na prošlogodišnji popis u ukupnom iznosu 300.283,00 Kn, a do toga je došlo zbog dodjele novih inventarnih brojeva koji se odnose na muzejsku građu koja se do ovog popisa nije nalazila na popisu imovine Muzeja, te manjak osnovnih sredstava u ukupnom iznosu 3.582,27 Kn na teret ustanove. Napominje kako je popis imovine trebao obuhvatiti i knjižničnu građu, što je zbog rekonstrukcije knjižnice TM prolongirano za sljedeću godinu.

U izvještaju o prihodima i rashodima, primicima i izdacima iskazan je ukupni manjak prihoda za 2015. godinu od 16.777,00 Kn, a uvećano za prenesene gubitke iz prethodnih godina iznosi sveukupno 95.860,00 Kn.

Odlukom čelnika temeljenom na informaciji iz sudskog registra o likvidaciji Komercijalne banke d.d. u stečaju otpisane su bilančna pozicija kto 12111 (Depozit u tuzemnim kreditnim i ostalim financijskim institucijama – kod Komercijalne banke) i s njom povezana bilančna pozicija 23299 (Obveze za ostale nespomenute rashode poslovanja – prema Ministarstvu kulture), oboje u visini 95.888,41 Kn.

Nakon kraće diskusije, Muzejsko vijeće Tiflološkog muzeja donosi

ODLUKU

kojom se jednoglasno usvaja Izvješće o financijskom poslovanju za 2015. g.

Ad.4. Željka Bosnar Salihagić po točkama prezentira Izvješće o izvršenju programa rada Muzeja za 2015. g. Napominje kako se još uvijek radi na digitalizaciji Zbirke arhivskog gradiva koja je kompletno upisana, ali ne i u potpunosti digitalizirana. Ravnateljica dalje ističe kako je TM među muzejskim institucijama postao prepoznatljiv po programima prilagodbe sadržaja invalidnim osobama ne samo u Hrvatskoj nego i izvan nje. Spominje primjer suradnje sa Muzejom savremene umjetnosti Republike Srpske iz Banja Luke. Za postav izložbe pod nazivom *Prostor, oblik, dodir* N. Sivec je pomogla pri osmišljavanju prilagodbe osobama oštećena vida. Izložbu je prema izvješću MSU RS pogledalo oko 4 500 posjetitelja. Osim toga, na području prilagodbe se u 2015. godini se u TM realizirala još jedna značajna izložba pod nazivom *Vlado Martek,* koju je također osmislila i realizirala N. Sivec. Ravnateljica napominje kako se ulažu veliki napori za privlačenje posjetitelja u muzej. U tom su smislu ostvarivani muzejski programi i van muzeja, spominje sudjelovanje TM na *Znanstvenom pikniku,* gdje nas je posjetilo više od 800 posjetitelja. Dodaje kako, bez obzira na sve napore koji se ulažu, primjećujemo blagi pad posjećenosti. Zbog toga se često okrećemo osobnim kontaktima i novim tehnologijama, koliko nam dopuštaju financijske prilike. Pojačano je djelovanje na društvenim mrežama te je otvoren instagram profil Tiflološkog muzeja. Ravnateljica nadalje navodi kako je u sklopu izložbene djelatnosti otvoreno još izložaba, *Ivan Ferlan*-izložba povodom smrti, kao sjećanje na I.Ferlana, *Daj pet, Imam pravo,* izložbe koje problematiziraju ljudska prava i izložba iz fundusa muzeja, *120 godina Zemaljskog zavoda za odgoj slijepe djece.* Članica MV M. Franulić napominje kako je šteta što izložbe Tiflološkog muzeja prekratko traju. Ravnateljica se nadovezuje i zaključuje kako je to točno i smatra da bi izložbe trebale biti duže dostupne javnosti, osobito kad se zna koliko truda i rada je uloženo u njihovu realizaciju. Dodaje kako je to djelomično i rezultat nedostatak prostora jer uz prostor stalnog postava TM ima samo jednu multifunkcionalnu dvoranu i nije moguće koristiti je za vrijeme postava povremenih izložbi. U tom smislu V. Perić predlaže tzv. E-izložbe, a ravnateljica dodaje kako je praksa da se svaka izložba TM prezentira i kao virtualna izložba, koju izrađuje tvrtka *Novena.* M. Franulić se osvrće na sudjelovanje djelatnika muzeja na skupovima kao i na stručne radove koji se prezentiraju te pohvaljuje te aktivnosti. Ravnateljica se očituje o programu *Ugradnja dizala* te dodaje kako je program završen, a svečano otvorenje će biti u veljači kada će se održati i promocija Spomenice, odnosno jedne opsežne monografije o Tiflološkom muzeju.

Nakon kratke diskusije Muzejsko vijeće donosi

 ODLUKU

Kojom se usvaja Izvješće o izvršenju programa rada Tiflološkog muzeja za 2015. godinu.

Ad.5. Ravnateljica navodi kako se donošenjem novog Zakona o muzejima javila potreba za usklađivanjem *Statuta i TM* s novim zakonom. S obzirom da TM nema pravne službe koja bi oblikovala spomenute dokumente, ravnateljica dodaje kako su izvršene izmjene i dopune te ih navodi kako slijede u dokumentu. Članovi Muzejskog vijeće prihvaćaju predložene izmjene i dopune i zaključuju kako će se pravna služba Ministarstva kulture očitovati o izvršenom usklađenju i dati eventualne preporuke.

Ravnateljica dalje navodi kako postoji potreba i za promjenama u Pravilniku o unutarnjem ustrojstvu i načinu rada TM. Ustanovljeno je, od strane stručne službe Nacionalne i sveučilišne knjižnice, kako je knjižnica Tiflološkog muzeja već od 1998. godine registrirana kao *knjižnica u sastavu* i kao takva treba imati zaposlenog diplomiranog knjižničara. Sukladno tome u Pravilniku treba sistematizirati to radno mjesto, dok radno mjesto Pomoćnog knjižničara treba preimenovati u radno mjesto Informatora-blagajnika jer je to bliže opisu poslova i zadataka koje kolegica na tom radnom mjestu radi ili ostaviti Pomoćnog knjižničara. Muzejsko vijeće se slaže s oba prijedloga te ostavlja da to pitanje riješi ravnateljica uz pomoć pravne službe Ministarstva kulture. Nakon dobivene prethodne suglasnosti Ministarstva kulture na Statut i Pravilnik, muzejsko vijeće će ih na sljedećoj sjednici usvojiti.

Ad.6. Član Muzejskog vijeća, V. Perić se osvrće na program *Ugradnja dizala* i iznosi nedostatke koji postoje vezani uz dizalo, a to su:

* rukohvati koji nisu izrađeni u jednom dijelu, u nizu, i koji kao takvi zbunjuju i otežavaju kretanje slijepim osobama
* brajeve oznake u dizalu, koje su postavljene prenisko za taktilno čitanje slijepim osobama

Nadalje postavlja pitanje o postojanju uporabne dozvole za rad dizala. Ravnateljica odgovara kako je to pitanje već postavljeno izvođaču i nadzoru radova nad dizalom i kako je dobiven odgovor da nije potrebna posebna uporabna dozvola već da je dovoljna sva dokumentacija vezana uz izradu dizala koja ujedno čini i uporabnu dozvolu. Ravnateljica predlaže da se, vezano uz navedene nedostatke, organizira sastanak sa arhitektom, Ž. Kovačićem na kojem bi sudjelovali predstavnici Hrvatskog saveza slijepih i Tiflološkog muzeja kako bi se pronašlo rješenje za otklanjanje navedenih nedostataka, ali i dogovorilo o smjernicama i načinu održavanja dizala i načinu financiranja održavanja dizala.

Sjednica Muzejskog vijeća završila je 14:05 sati.

Zapisničarka: Predsjednica Upravnog vijeća:

Nina Sivec Sanja Frajtag